text: Motorvej åbner på mandag - et år før planen
  14 september 2012 kl. 08.39
  Motorvejen mellem Riis og Ølholm nordvest for Vejle åbner allerede på mandag. Det er et år tidligere end beregnet.
  Motorvejsstrækningen mellem Riis og Ølholm er en etape af motorvejsbyggeriet mellem Vejle og Herning.
  Transportminister Henrik Dam Kristensen er glad for, at motorvejsprojektet går så hurtigt.
  - Det bedste for trafikanterne og for vejens naboer er naturligvis, at anlægsarbejdet bliver færdigt, og at vejen kommer i brug så hurtigt som muligt. Motorvejsstrækningen mellem Riis og Ølholm er endnu en vigtig brik i arbejdet med at gøre det hurtigere og mere sikkert at komme frem på Rute 18 mellem Herning og Vejle. Og derfor er åbningen en milepæl, vi alle kan glæde os over, siger Henrik Dam Kristensen.
  